ИНФОРМАЦИЈА

О ПРВОМ ЈАВНОМ СЛУШАЊУ

ОДБОРА ЗА УСТАВНА ПИТАЊА И ЗАКОНОДАВСТВО НА ТЕМУ:

„ПРОМЕНЕ УСТАВА РЕПУБЛИКЕ СРБИЈЕ У ОБЛАСТИ ПРАВОСУЂА“, ОДРЖАНОМ 29. АПРИЛА 2021. ГОДИНЕ

Одбор за уставна питања и законодавство је, на основу одлуке донете на 33. седници, одржаној 26. априла 2021. године, дана 29. априла 2021. године, одржао Прво јавно слушање на тему: „Промене Устава Републике Србије у области правосуђа“. Јавним слушањем је председавала Јелена Жарић Ковачевић, председник Одбора за уставна питања и законодавство.

Јавном слушању су присуствовали чланови Одбора: Тома Фила, Дубравка Краљ, Вук Мирчетић, Оља Петровић, Жељко Томић, Виолета Оцокољић, Угљеша Мрдић, Илија Матејић, Балинт Пастор, Лука Кебара, Миленко Јованов и Невена Веиновић.

Јавном слушању је присуствовао и Милош Терзић, народни посланик.

Учесници јавног слушања, били су и: председник Народне скупштине Ивица Дачић; Маја Поповић, министар правде са сарадницима: Владимиром Виншом, Маријаном Савић Симић и Смиљаном Степић; Снежана Марковић, председник Уставног суда и др Милан Шкундрић, заменик председника; представници правосуђа: Биљана Синановић, заменик председника Врховног касационог суда, Јасмина Станковић, заменик Републичког јавног тужиоца, Снежана Ненезић, заменик Републичког јавног тужиоца, Татјана Лагумџија, заменик Републичког јавног тужиоца, Зорица Стојшић, заменик Републичког јавног тужиоца, Душко Миленковић, председник Апелационог суда у Београду, Драган Јоцић, председник Апелационог суда у Нишу, мр Дарко Тадић, председник Апелационог суда у Новом Саду, Небојша Тасић, в.ф. Апелационог јавног тужиоца у Нишу, Милан Ткалац, в.ф. Апелационог јавног тужиоца у Новом Саду, Милијана Дончић, Апелациони јавни тужилац у Крагујевцу, Леонида Поповић, председник Прекршајог апелационог суда, Весна Лазаревић, заменик председника Управног суда, Марија Аранђеловић Јуреша, члан Високог савета судства, Александар Пантић, члан Високог савета судства, Снежана Бјелогрлић, члан Високог савета судства, Вукица Кужић, члан Високог савета судства, Жак Павловић, члан Високог савета судства и Ненад Вујић, директор Правосудне академије; представници удружења: Тања Лазић, судија Основног суда у Јагодини и члан УО Удружења судија и тужилаца Србије, Данијела Трифуновић, судија Прекршајног суда у Параћину и члан УО Удружења судија и тужилаца Србије, Предраг Миловановић, члан Удружења јавних тужилаца и заменика јавних тужилаца Србије, Иван Дузлевски, члан Удружења јавних тужилаца и заменика јавних тужилаца Србије, Небојша Ћуричић, члан Форума судија Србије, Синиша Трифуновић, Алумни клуб Правосудне академије, Нада Ђорђевић, заменик председника УО Друштва судија Србије и Вања Томић, судијски помоћник Апелационог суда у Београду и члан Удружења судијских и тужилачких помоћника које је део Удржења судија и тужилаца; представници независних државних органа: Милан Мариновић, Повереник за информације од јавног значаја и заштиту података о личности, Бранкица Јанковић, Повереник за заштиту равноправности, Јелена Стојановић, заменик Заштитника грађана и Драган Сикимић, директор Агенције за спречавање корупције; представници амбасада у Републици Србији: Њ.Е. Anthony Godfrey, амбасадор САД, Њ.Е. Thomas Schieb, амбасадор Савезне Републике Немачке, Њ.Е. Jana Lundin, амбасадор Шведске, Њ.Е. Carlo Lo Cascio, амбасадор Италије, Њ.Е. Koenraad Adam, амбасадор Белгије, Њ.Е. Silvia Davidoiu, амбасадор Румуније, Ruben Van Opstaele, заменик амбасадора Белгије, Daniel Carroll, саветник за политичка питања Амбасаде САД, Emili Gudel, политички саветник Амбасаде САД, Swalie Lefeuvre, први секретар Амбасаде Француске, Aikaterini Rapti, први саветник Амбасаде Грчке, Georg Stawa, аташе за правосуђе Амбасаде Аустрије и Hugo Grondel, политички секретар Амбасаде Холандије; представници међународих организација: Мирјана Цветковић из Делегације ЕУ у Србији, Маја Мићић Лазовић, из Канцеларије Савета Европе у Београду, Дина Добрковић, Ивана Рамадановић и Богдан Урошевић из Мисије ОЕБС-а у Србији.

На почетку јавног слушања, председник Одбора за уставна питања и законодавство Јелена Жарић Ковачевић истакла је значај промена Устава које предстоје, као и значајну улогу Народне скупштине и овог одбора у том процесу. Захвалила се на присуству председнику Народне скупштине Ивици Дачићу, министарки правде Маји Поповић, председнику и судијама Уставног суда, представницима правосуђа, струковних удружења, независних државних органа, међународних организација и амбасадорима чланица ЕУ и САД.

Обраћајући се на отварању јавног слушања, председник Народне скупштине Ивица Дачић, изразио је очекивање да се са првим јавним слушањем Одбора за уставна питања и законодавство покреће јавна расправа од које се очекује прибављање корисних сугестија и мишљења најширег круга заинтересованих страна. Такође, у свом обраћању поручио је и да је циљ свих активности које предстоје остваривање што је могуће веће сагласности око будућих уставних промена, како би се осигурало да те промене буду ефикасне, правичне, али и дугорочне. Подсетио је да је пред Народном скупштином задатак да измени оне одредбе Устава које се тичу правосуђа, односно начина избора правосудних функција, и да ни о каквим другим променама неће бити речи. Председник Народне скупштине је истакао и да је цео процес за измену Устава врло комплексан и да врло прецизно прописује неколико фаза, као и да је у овој фази уставних промена изузетно битна улога Народне скупштине.

На јавном слушању обратила се и министарка правде Маја Поповић, као овлашћени представник предлагача, која је у кратким цртама објаснила разлоге за промену Устава у области правосуђа. Предложене промене Устава предвиђене су као активност у акционом плану за преговарачко поглавље 23, који је Влада Републике Србије усвојила 27. априла 2016. године и који је ревидиран 10. јула 2020. године и исте су најзначајнија реформа у области владавине права, која представља основну вредност сваког демократског друштва и један од приоритета Европске уније, истакла је министарка.

У дискусији која је уследила, учествовали су:

Тома Фила, члан Одбора за уставна питања и законодавство, који је истакао да положај Правосудне академије треба уредити законом, а не Уставом, као и да постојање Правосудне академије не сме да спречи могућност да адвокати постану судије.

Нада Ђорђевић, заменик председника УО Друштва судија Србије, истакла је став Друштва судија Србије да сада није повољан тренутак за промену Устава Србије, и да рок за доношење не сме да има приоритет над садржином и демократским и инклузивним процесом његових промена. У случају да Народна скупштина ипак приступи променама Устава, Друштво судија Србије ће пружити свој допринос, у ком циљу је већ два пута достављало своје предлоге. Друштво судија сматра да би требало да Народна скупштина, односно Одбор за уставна питања и законодавство, формира своју стручну комисију, односно радну групу, чији би основни циљ био дефинисан Акционим планом за поглавље 23. Она је указала на различита мишљења о појединим важним питањима из нацрта амандмана које је урадило Министарство правде у октобру 2018. године, и да у случају да Одбор крене у поступак промена Устава, та решења за Одбор не смеју да буду непроменљива. Истакла је и да многи недостаци садашњег Устава и правног оквира могу бити отклоњени изменом прописа, односно изменама закона и судског пословника.

Ненад Вујић, директор Правосудне академије, говорио је о питањима везаним за Правосудну академију. Истакао је да је у мишљењу из јуна 2018. године, које се односило на промене Устава Републике Србије, Венецијанска комисија изнела став да положај Правосудне академије треба да буде уређен Уставом.

Биљана Синановић, заменик председника Врховног касационог суда, истакла је да је приликом промена Устава, у случају евентуалне промене назива Врховног касационог суда у Врховни суд то не утиче на континуитет у раду институције. Једно од главних питања је уједначавање судске праксе, што је гаранција једнакости грађана пред законом коју омогућују правосудни органи.

Небојша Ћуричић, члан Форума судија Србије, истакао је да је промена Устава неопходна и нужна, и да се са њом већ касни. Промена Устава омогућиће измене закона из области правосуђа и других прописа. Он смтра да треба изменити одредбу Устава по којој Народна скупштина врши први избор на судијску функцију. У погледу Правосудне академије сматра да је потребна обука за судије, без обзира на то чиме се неко претходно бавио.

Предраг Миловановић, члан Удружења јавних тужилаца и заменика јавних тужилаца Србије, поставио је питање полазне основе око које ће се водити расправа о променама Устава. Истакао је да је постојање Правосудне академије неупитно, али да би било дискриминаторно ако би она била једина тачка уласка у судове и јавна тужилаштва. Истакао је значај менторског система у обуци у правосуђу, као и значај професионалне праксе.

Синиша Трифуновић, члан Алумни клуба Правосудне академије, изнео је став да треба укинути одредбу Устава по којој се лице које се бира први пут на судијску функцију бира на три године. Он сматра да је ова одредба дискриминаторска, односно да не могу да постоје две категорије судија.

Georg Stawa, аташе за правосуђе Амбасаде Аустрије, истакао је да је правосуђе кичма економије и друштвеног развоја, а пошто они постају све сложенији, и правосуђе мора да се прилагоди тој сложености. Да би то постигле, судије морају да се усавршавају путем квалитетних обука. Због тога подржава и рад Правосудне академије.

Јавно слушање је закључила председница Одбора Јелена Жарић Ковачевић, која је том приликом захвалила учесницима јавног слушања, који су омогућили члановима Одбора за уставна питања и законодавство да чују различита мишљења и ставове о променама Устава у области правосуђа. Одбор за уставна питања и законодавство ће узети у обзир сва мишљења, предлоге и примедбе изнете на овом јавном слушању приликом израде акта о промени Устава.